《水龙吟》
宋代·陈德武

驿楼岁暮萧条，小桃何事迎人笑。无言如诉，命暌王母，信沈青鸟。

靥瘦繁霜，脂销零雨，梦寒清晓。自刘郎去后，天台路隔，知孤负、春多少。

今日玉骢来到。喜相逢、菱花孤照。清幽谁伴，黄花告谢，芙蓉云老。

早趁东风，移根换叶，脱身池沼。卜佳期，前度琴心一曲，作相思调。

作者简介：陈德武（生平不详）三山（今福建福州）人。有《白雪遗音》一卷。其《望海潮》词云：“之官路远，篙师又促旧航。”又同调云：“三分春色，十分官事。”盖尝出仕，道经钱塘、桂林、睢宁、浔阳等地。余皆不详。